ועדת הבריאות, כנסת 24, פרוטוקול מספר 1, 2021-08-11 16:45

ניר אורבך: אחר הצהריים טובים.

ניר אורבך: אני שמח לפתוח את ישיבת ועדת הבריאות שהוקמה לפני שעה קלה ואושרה במליאה.

ניר אורבך: אני שמח – תכף גם אקרא את ההודעה באופן רשמי – אבל אשמח בשם ועדת הכנסת להמליץ על חברתנו עידית סילמן כיושבת-ראש.

ניר אורבך: הוועדה הזאת היא ועדה חשובה מאין כמוה, ועידית מתאימה בול להיות בראש הוועדה הזו, גם העבר שלה והפעילות שלה גם הדברים שהיא עושה פה בכנסת.

ניר אורבך: אני ממש שמח להיות זה שמעלה את זה להצבעה, כדי שנוכל למנות אותך.

ניר אורבך: ברשותך, אדוני יושב-ראש הכנסת, ברשות מזכירת הכנסת, ברשות חברי הכנסת, אני אעבור להקראת ההודעה באופן רשמי.

ניר אורבך: בהתאם להוראות סעיף 106א1 לתקנון הכנסת, הוועדה תבחר יושב-ראש מבין חבריה לפי המלצת ועדת הכנסת.

ניר אורבך: ועדת הכנסת החליטה להמליץ לוועדת הבריאות לבחור בחברת הכנסת עידית סילמן כיושבת-ראש הוועדה.

ניר אורבך: מי בעד – ירים את ידו.

ניר אורבך: מי נגד?

ניר אורבך: מי נמנע?

ניר אורבך: הצבעה בעד – פה אחד אושר.

ניר אורבך: פה אחד נבחרה חברת הכנסת עידית סילמן כיושבת-ראש הוועדה.

ניר אורבך: אני שמח וגאה לתת לך את הכבוד כיושבת-ראש הוועדה.

ניר אורבך: בכבוד.

בבקשה, יושב-ראש הכנסת.

לכבוד הוא לי.

מיקי לוי: צהריים טובים.

מיקי לוי: בראשית דבריי אני רוצה לאחל לך הצלחה.

מיקי לוי: לאור מה שהכניסו לחוק ההסדרים ולאור מה שיש בתקציב המדינה לגבי נושא הבריאות, אולי היה ראוי באמת שנעשה את זה, רק חבל שזה נעשה בלחץ.

מיקי לוי: אין ספק שזה נעשה בלחץ, ויכול להיות שלאור המשימות שמונחות לפתחה של מדינת ישראל הן בנושא הבריאות והן בנושא העבודה, היה ראוי שנחשוב על פיצול הוועדה הזו.

מיקי לוי: הייתי מאוד שמח – את יודעת את דעתי – אם זו היתה ועדת משנה, ואז היינו בוחנים את זה לאורך זמן אבל קשה לי להתמודד בהסכמים הקואליציוניים שנחתמו זה מכבר.

מיקי לוי: אין בכוחי לבטל או לשנות.

מיקי לוי: לכן אני מאחל לך הצלחה מכל הלב גם לאור הנסיבות, אבל אני מודאג כי את גם מרכזת – ואני שם הכול על השולחן – את גם מרכזת הקואליציה במליאה וגם יש שתיים או שלוש רפורמות או כמה וכמה חוקים גם בתקציב עצמו, שהם ממש ענקיים.

מיקי לוי: איך את יושבת פה ואחר כך רצה למליאה ועושה משאים ומתנים עם האופוזיציה – לא יהיה פשוט.

מיקי לוי: החיים פה לא יהיו פיקניק.

מיקי לוי: אני עושה את כל המאמצים.

מיקי לוי: יש כאן ספר שהוא בערך כרך של האנציקלופדיה העברית – חוק ההסדרים שלא נראה מעולם במדינת ישראל.

מיקי לוי: הבוקר ביקשתי שיכרכו לי אותו.

מיקי לוי: 48 רפורמות – חקלאות, מטרו, בריאות.

מיקי לוי: מה אין פה.

מיקי לוי: כל המשרדים שפכו לכאן את כל החלומות הוורודים כולל – למה ביקשתי שיביאו אותו – כולל נושא הבריאות.

מיקי לוי: יש כאן נושאים באמת רחבים שראוי שהציבור יהיה חשוף אליהם.

מיקי לוי: האם מבטלים מהיום והלאה – לא נותנים רשיונות לקליניקות פרטיות – סתם לדוגמה – כדי לשפוך הכול לתוך הרפואה הציבורית?

מיקי לוי: האם בכך סותמים את הרפואה הציבורית?

מיקי לוי: ויש לכך שרשרת.

מיקי לוי: יש לי זיכרון היסטורי – זו השנה התשיעית שאני מתעסק עם תקציבים.

מיקי לוי: שני תקציבים העברתי וששה התנגדתי.

מיקי לוי: האם ביטוחים רפואיים שיעלו את המס עליהם בצורה רצינית יגרום לכך שאנשים לא יעשו ביטוח רפואי, ואז מדרך הטבע בשביל קטרט הוא יעמוד בתור שנה בבית החולים?

מיקי לוי: יש כאן דברים שלא חשבו עליהם.

מיקי לוי: אני לא אומר שצריך לבטל אותם, אבל ראוי שיהיו פתוחים לציבור בדרך המלך, בחקיקה רגילה, ולא בחוק הסדרים שלא היה כמותו מיום שהחוק הזה חוקק.

מיקי לוי: כשאבות-אבותינו המחוקקים הביאו לעולם את חוק ההסדרים, הכוונה היתה קטנטנה – נושאים כלכליים פיסקליים שכסף בצידם או כסף הוצאה בצידם.

מיקי לוי: שהם מהירים, שאין זמן.

מיקי לוי: אבל לא הכוונה שהחלומות יישפכו לתוך זה.

מיקי לוי: והנושא של הבריאות זה חלום שנשפך לתוך זה.

מיקי לוי: איך את מסתדרת אם זה יהיה בחוק הסדרים – לא ברור לי.

מיקי לוי: אני מאוד מקווה שהשכל יהיה יותר ממה שהרצון.

מיקי לוי: אני מצטער שדווקא בוועדה שלך אני מוציא את התסכול שלי בנושא הזה.

מיקי לוי: ולא ברור לי איך יושב-ראש ועדת הכנסת מתעסק עם זה.

מיקי לוי: לא ברור לי.

בועז טופורובסקי: תמיכה מלאה מהקואליציה יש לך.

בועז טופורובסקי: המקום הזה לא יהיה חותמת גומי.

מיקי לוי: הוא צריך עשרות של שעות, מאות-אלפי הסתייגויות.

מיקי לוי: אני אומר לכם.

מיקי לוי: הייתי שם.

מיקי לוי: יש כמה ותיקים שיודעים איזה תרגילים פוליטיים עשיתי עם העניין הזה.

מיקי לוי: כשחוק הסדרים לא עובר – לא קרה כלום.

מיקי לוי: כשבחוק הסדרים עוברים רק חמש רפורמות מתוך 48 או שניים-שלושה חוקים פיסקליים מתוך 20 – לא קרה כלום.

מיקי לוי: מה עוד שחברי כנסת, שזה מופיע פה, החשד שלהם מתעורר.

מיקי לוי: מה מסתירים.

מיקי לוי: כשזה הולך בדרך המלך – יש זמן.

נירה שפק: גם הציבור.

מיקי לוי: ייקח שלושה חודשים.

מיקי לוי: יש ציבור, יש בעלי עניין.

מיקי לוי: יש מיליון ואחד דברים.

מיקי לוי: אני לא מבין איך זה מגיע לוועדת הכנסת.

מיקי לוי: יתרה מכך – כשזה לא יעבור, לא יקרה כלום.

מיקי לוי: כשתקציב לא יעבור, ברור מה יקרה.

מיקי לוי: לכן אני אומר לכם – גם אני, גם אתם, גם מרכזי הקואליציה – והבהרתי את זה גם ליו"ר ועדת הכספים וכמובן חבר הכנסת ניר אורבך, יושב-ראש ועדת הכנסת – אני לא יודע לעשות את זה - אני פה כבר תשע שנים – בוועדת הכנסת.

מיקי לוי: איך אני שמח שאני הכי ותיק פה, חוץ מבועז, שהיה לו חור באמצע.

מיקי לוי: אני נסחף, כי אני מתעסק בזה כבר חודש ימים.

מיקי לוי: אני מאחל לך הצלחה מכל הלב.

מיקי לוי: את זקוקה לברכות האלה, באמת, כי זה בנפשנו.

מיקי לוי: אני מאמין – את יודעת איזה פרק גדול פה בחוק ההסדרים יש לך?

הבנתי שאתה דואג לזה.

מיקי לוי: אדאג, אבל אני לא יכול להיות לבד.

מיקי לוי: אני מאחל לך הצלחה מכל הלב.

מיקי לוי: אלה דברים כבדי משקל.

מיקי לוי: למזלנו את גם מבינה בהם, כך שהדברים יוכלו להתקדם.

מיקי לוי: אני לא בעד לעצור.

מיקי לוי: אני בעד להוליך חוקים בדרך המלך ולא בדרך עקיפה – לא זו היתה כוונתנו.

מיקי לוי: בהצלחה מכל הלב, ומכל הלב אצלי זה תרתי משמע.

הכנתי כמה מילים.

יושב-ראש הכנסת – אני מבינה לליבך, שקיבלת ספר עב כרס.

נהיה כאן כולנו ביחד כדי לעשות את הדברים על הצד הטוב ביותר.

מכובדי יושב-ראש הכנסת, מזכירת הכנסת הגב' ירדנה, יושב-ראש ועדת הכנסת חברי ניר אורבך - תודה על המילים, חברי להנהלת הקואליציה חבר הכנסת בועז טופורובסקי ושאר חברי הכנסת, עובדי הכנסת, צוות הוועדה היקר, גם יועציי הפרלמנטריים ובכלל כל היועצים ומנהלי סיעות, אני נכנסת היום לתפקיד יושבת-ראש הוועדה, בשמחה, בהתרגשות ואני חייבת לומר, שמתוך תחושת אחריות כבדה.

כשתינוק בא לעולם – הוא בוכה ללא שפה.

הוא בוכה ללא לאום, ללא דת, ללא גזע.

הוא לא יודע שהאחות שרוחצת אותו עלתה מאוקראינה, הוא לא יודע שהמיילדת שאוחזת בו מתגוררת בהתנחלות, הוא גם לא יודע שהאח שעוזר לאמא שלו לרדת מהמיטה אחרי הניתוח הקיסרי הוא מוסלמי.

ואנחנו?

אנחנו המבוגרים נדאג שתוך שנים ספורות הוא יידע היטב מה הסטיגמה של עולה חדש, שההתנחלויות הן סכנה קיומית ושאולי המוסלמים מהווים איום.

אבל האם כך זה חייב להיות?

מערכת הבריאות, שאני מרשה לעצמי לקרוא לה הבית המקצועי שלי, יודעת לברוא מציאות אחרת.

כי לפני שנה כשעמדנו במרפסות ומחאנו כפיים כולנו, העלינו על נס בדיוק את הגיוון, את הסובלנות, את ההכלה, את השותפות האנושית המרגשת בה אח מוסלמי קורא קריאת שמע עם חולה יהודי שניות לפני מותו.

אלא שהחיים עצמם, כפי שהתרגלנו לומר, לא נמדדים באירועי קיצון כמו מגפה או קריסת חניון או חילוץ פצועים תחת אש.

החיים עצמם הם הפנייה לרופא מומחה, המתנה מורטת עצבים במרפאת פוריות וכאב לב בלתי נתפס של אמא שנאלצת לאשפז את בנה הצעיר במחלקה לבריאות הנפש בגלל התמוטטות עצבים.

זו מערכת הבריאות.

היא של כולנו.

היא חורצת גורלות – מי לשבט ומי לחסד.

אבל היא גם קרן אור באפלה.

אי של שפיות בתוך כעס וחיפוש אשמים.

אני נכנסת לתפקידי כיושבת-ראש ועדת הבריאות, שמקבלת בפעם הראשונה בית משלה, בבית המחוקקים, כנסת ישראל, שהמציאות העולמית בה אנו מצויים מזה שנה וחצי היא הוכחה לחיוניות הצעד הזה.

העיסוק בבריאות, ההבנה העמוקה של הבעיות העולות מהשטח, היכולת לתכנן קדימה באופן שיבטיח שמונחים כמו אי-ספיקה של המערכת ייצאו מהלקסיקון, ובעיקר האמירה הברורה על החשיבות שבנושא, כל אלה מהווים עבורי מצפן ברור שביסודו שלושה ערכים בסיסיים: מצוינות, מקצועיות וחדשנות.

הניווט אל עבר המטרה יהיה מורכב, רצוף מכשולים וגם קשיים, חלקם מוצדקים וחלקם לא, ועלינו מוטלת המלאכה להקשיב, לחקור, לרדת לשורש הכשלים הקיימים, לתקן ולהעיר, לחזק ולתגמל ולהעביר מסר ברור: מערכת בריאות בריאה = חברה בריאה ועוצמתית, בגוף ובנפש.

אני מבקשת לציין באופן מיוחד את נושא בריאות הנפש, שהעיסוק בו עובר בשנים האחרונות תהליך בריא, נכון ואמיץ, בעיקר בכל הנוגע לחשיפה ולהכרה בבעיות ובקשיים הכרוכים בו.

בכוונתי לעמוד מקרוב על הבעיות והחסמים בנושא – שאחרי שנת הקורונה אני מגדירה אותו "המגפה שאחרי המגפה".

מצבם הנפשי של בני נוער או המבוגרים הוא מצב האומה – ואין זו הפרזה.

האתגרים שלפנינו רבים.

עלינו להביא לקדמת הבמה ולחזק את הרפואה בפריפריה באופן אמיתי.

לאפשר באופן שוויוני את אותם תנאים בריאותיים לכלל תושבי מדינת ישראל, ללא הבדל.

מטרה נוספת וחשובה שהתחדדה ביתר שאת בתקופת הקורונה היא חיזוק הרפואה בקהילה באופן שיאפשר להישען יותר על קופות החולים, וכך להקל על העומס בבתי החולים, גם על מנת לאפשר את יישום התכנית להפחתת שעות התורנויות של המתמחים – נושא שקרוב לליבי ושאמשיך לפעול למען קידומו.

רגע לפני סיום ותחילת העבודה, אני מבקשת להתפלל יחד אתכם את "תפילת האחות" שכתבה חברתי דפנה מאיר ז"ל, שנרצחה בפיגוע בביתה בעתניאל, והיתה סמל ומופת למסירות נפש ואהבת הזולת.

דפנה מאיר, מתפילתה של אחות בבית חולים שכתבה – אני מעבירה את תפילתה ליושבת-ראש של ועדה בכנסת: "יהי רצון מלפניך, בורא העולם המנהלו בחסד וברחמים, שתזכה אותי ואת חבריי לסייע לעמך ישראל ולבני עמים אחרים הזקוקים לישועה, הנמצאים תחת הטיפול המסור של שליחיך הנאמנים אנשי הרפואה ומערכת הבריאות, העושים עבודת קודש בימים ובלילות, בשבתות ובחגים, ללא לאות.

זכני נא להבין, לדעת ולזכור תמיד, כי אנו פועלים בשליחותך.

זכני נא לחזות ולשמוח בהשפעתן המיטיבה של עשייתנו.

זכני נא לפעול תמיד מתוך ענווה, ללמוד וללמד אחרים על ההצלחות והכשלונות בעבודתנו.

זכני נא ללמוד להזדהות, מתוך בריאות, עם סבלו של החולה, ועם קשייו ואתגריו של איש הרפואה, ולעזור להם ככל יכולתי בכלים שאתה נותן לי יום יום ושעה שעה.

אמן".

תודה רבה ובהצלחה לכולנו.

טטיאנה (טניה) מזרסקי: תודה גברתי היושבת-ראש.

טטיאנה (טניה) מזרסקי: ראשית אני שמחה על ההחלטה בכנסת ה-24, שנעשה פיצול של הוועדות, כי ועדת הבריאות כל כך נחוצה, זהו תחום כל כך עמוק ורחב שדורש התייחסות מקצועית ואכפתית.

טטיאנה (טניה) מזרסקי: אני רוצה לברך בברכה השנייה אותך, יושבת-הראש, שאת מגיעה לא מתוך פוליטיקה ולא מתוך סיסמאות.

טטיאנה (טניה) מזרסקי: את יכולה להביא מניסיונך הרבה ידע ולכוון את כל הוועדה, ולהיות מאוד משמעותית בקבלת ההחלטות של הממשלה ושל הכנסת.

טטיאנה (טניה) מזרסקי: ברכה והצלחה לך.

טטיאנה (טניה) מזרסקי: הברכה השלישית היא לחברי הוועדה.

טטיאנה (טניה) מזרסקי: יש פה גם חברים חדשים כמוני – זו הכנסת הראשונה שאני נמצאת כאן.

טטיאנה (טניה) מזרסקי: אני רואה עצמי מאוד משמעותית ותורמת, ותוכלי להיעזר בי ובניסיון שלי.

טטיאנה (טניה) מזרסקי: אני מקווה שנעשה עבודה מוצלחת ונשלב את כל הידע שלנו כדי לתרום לטובת הציבור ולבריאות הציבור.

עידית סילמן: תודה.

עידית סילמן: בבקשה.

נירה שפק: אני אמנם לא חברת ועדת הבריאות אבל קיבלתי בירושה מתנה מאוד מיוחדת מחברי השר מאיר כהן – את השדולה לצמצום פערים בפריפריה.

נירה שפק: אני רואה בך שותפה לדבר הזה כדי שנוכל לבוא בזמן הכי קרוב עם בשורות, זו חובתנו.

נירה שפק: ראי בי שותפה.

עידית סילמן: תודה.

עידית סילמן: בבקשה.

אלינה ברדץ' יאלוב: כחברה בוועדת הבריאות אני רוצה לברך אותך על התפקיד הזה.

אלינה ברדץ' יאלוב: זה תפקיד מאוד חשוב.

אלינה ברדץ' יאלוב: אמנם אני כחודש וחצי בכנסת אבל כבר ראיתי שלא פשוט הנושא של הבריאות.

אלינה ברדץ' יאלוב: הוועדה הזאת המיוחדת לא היתה חותמת גומי ואני בטוחה שגם פה לא נהיה חותמת גומי, ונקבל את התשובות הנכונות, וכשצריך לחתוך, נחתוך.

אלינה ברדץ' יאלוב: שנית, בהמשך לדברים של יושב-ראש הכנסת מיקי לוי רציתי לומר שחלומות זה לא דבר רע.

אלינה ברדץ' יאלוב: לפעמים זה דבר מאוד טוב, אפילו כשמופיע בחוק ההסדרים.

אלינה ברדץ' יאלוב: אני יודעת שתדעי לנהל את הדברים בכובד ראש, ואני סומכת עליך גברתי יושבת-ראש הוועדה, שתעשי את זה על הצד הטוב ביותר.

עידית סילמן: תודה.

עידית סילמן: בבקשה.

רם שפע: תודה, גברתי היושבת-ראש.

רם שפע: כמה טוב וכיף לראות אותך כאן, ושאת שמחה ומרוצה.

רם שפע: הרבה מאתנו, ודאי יושבי-ראש סיעות, עסוקים בהמון פוליטיקה ותיאומים וניסיונות ופשרות וגישורים, ובסוף את זוכה לתוכן, למהות.

רם שפע: זה הולך להיות מאתגר, אבל אני סומך עליך שאת יודעת מה את לוקחת על עצמך.

רם שפע: יש אתגרים בפיצול – דיברנו עליהם.

רם שפע: נראה איפה הממשק, כי צריך לדעת לעבוד בו ביחד.

רם שפע: גם עם הוועדה שלי ברור לי שיהיו לנו שיתופי פעולה.

רם שפע: גם דיברנו היום הרבה.

רם שפע: אנחנו הולכים להסתדר בכול, אל תדאגו.

רם שפע: אבל כדי לעשות את הקואליציה מעניינת אומר, שכדי להגשים חלומות צריך להגיע למקום הנכון בזמן הנכון.

רם שפע: יש הרבה עבודה וחייבים לזכור – ואני אומר את זה בכל ועדה – כל מי שאני מברך בשנתיים האחרונות שאני פה – הכנסת והממשלה הן רשויות נפרדות, ותפקידנו גם לשמור על הכנסת.

רם שפע: אוהב אותך ושמח בשבילך.

רם שפע: יש לך צוות נפלא.

רם שפע: תשתמשי בו, הוא הידיים והרגליים שלנו בוועדה.

רם שפע: בהצלחה.

עידית סילמן: תודה רבה, תודה לכל צוות הוועדה, תודה רבה לענת כהן שתלווה אותנו ולנועה היקרה ולכלל החברות והחברים.

עידית סילמן: תודה רבה, אני נועלת את הישיבה.